钦定古今图书集成/明伦汇编/交谊典/第007卷 > 《礼记》 > 《檀弓》
## 钦定古今图书集成/明伦汇编/交谊典/第007卷 > 《礼记》 > 《檀弓》

事师无犯，无隐左右，就养无方，服勤至死，心丧三年。

〈陈注〉或左或右，无一定之方。子之于亲，不分职守，事事皆当理会，无可推托，事师如事父，故皆无方。刘氏曰：“隐皆以谏”，言师生处恩义之间，而师者道之所在，谏必不见拒不必犯也。过则当疑问，不必隐也。〈大全〉张子曰：“古不制师服，师服无定体也，见彼之善而己效之，亦师也。故有得其一言一义而如朋友者，有亲炙如兄弟者，有成就己身而恩如天地父母者，此岂可一概服之？故圣人不制其服，心丧之可也。孔子死，门人一时心丧，又岂可责其一概，以传道久近，而各尽其哀之隆杀？如子贡独居三年然后归。”